  Виталий Пронин Кияса ёросысь «Ерпечкаос» калык ансамблез шаерамы тодӥсьтэмез ӧвӧл ни, дыр. Егит, задор, капчи мылкыдо ӧрӟи артистъёслэсь чебер но жингрес кырӟаны быгатэмзэс нырысь ик синйылтӥзы 2013-тӥ арын «Элькуновидение» вожвылъяськонын - 3-тӥ инты басьтӥзы. Нош кылем арын «Мынам Удмуртие» радиолэн «Арлэн кырӟанэз» вожвылъяськонын «Льӧль сяська» кырӟанэнызы 1-тӥ интые потӥзы. Туэ та коллективлы 20 ар тырме. Кивалтэ соин Юрий Камашев.- Юрий Леонидович, ансамблен тӥ берло 5 арзэ кивалтӥськоды. Кема дыр ӵоже саюлын улӥды, калык уг тоды вал тӥледыз. Берло дыре гинэ шуак, пилемъёс сьӧрысь пӧсь шунды потэм сямен, калыкез чебересь кырӟанъёсыныды но егит, етӥз мылкыдыныды абдратӥды.- Ми ёросысьтымы «Ашальчи» но «Инвожо» коллективъёсмылэсь адӟем карыса ужаськом, соослэсь бере кылеммы уг поты. Туэ ар бырытозь, ёрос культура юртамы бадӟым юбилей концерт сётыны чакласьком.Ансамбльмылэн кылдэмез сярысь тазьы верасал: Уддяди гуртамы вордскиз но улӥз Николай Уткин крезьгурчи. Со ачиз ик баянэн шудӥз. Жаляса верано, Николай Николаевич улонысь туж вазь кошкиз. Но солэсь кырӟанъёссэ азьло но, али но шумпотыса быдэсъяськом. Со сяна, асьме ёросысь гожъясьёслэсь кырӟанъёссэс кутыны турттӥськом.Ансамбльмы кема дыр ӵоже «Непоседы» нимын ветлӥз, агитбригада сямен ужаз, кылдытӥз сое Кияса культура юртэн кивалтӥсь Тамара Лёвочкина. Ми али ке но Тамара Николаевналы тау кариськом. Пиосмы пӧлысь кыкез - Володя Коконов но Юра Митрянов - ансамбль кылдэм дырысен кырӟало ини. Со мылкыдзы пиослэн али ке но бурдъяськемын. Соос бӧрсьы ми, выль тулкым шуэм сямен - мон, Коля Самсонов но Андрей Баль - вуимы.Андреймы гинэ Ижысь - солы, пе, гурт улон туж кельше. Кылемъёсыз ваньмы Кияса палъёсысь ик: мон Вуж Тћгырменын вордскемын, Коляен Юра Вуж Салья гуртын будэмын, Володямы Кияса черкогуртын быдэ вуэмын. Озьы ваньмес эшъяськытӥз ансамбль. Ог-огмылы тупам, шӧдске, куараосмы но чебересь, шуизы. Калык концертъёсмес ӟеч пумитаны ӧдъяз, кадырлы кариз. 2000-тӥ арын милемлы «Калык ансамбль» ним сётӥзы. Бќрысь коллективен кивалтӥз культура юртын ик ужась Любовь Митрянова.- Кызьы «Непоседыысь» «Ерпечкаос» луиды?- «Элькуновидениын» вормисьёс радэ потэммы бере милемыз «Мынам Удмуртие» телеканалысь «Светӥ дорын куноын» передачае ӧтизы. Отысь журналист Светлана Пикулева «Непоседыез» удмурт сямен «Ерпечкаос» шуиз но - тӥни. Со дырысен та ним ми борды лякиськиз, асьмелы но кельшиз. Но «Непоседы» ниммы воксё ӧз быры, сыӵе ансамбль али но вань, отын музон артистъёс но кырӟало.- «Льӧль сяська» кырӟан ансамбльдылэн шорсюлмыз шуи ке, уг янгыша, дыр.- Ми но озьы ик малпаськом. «Льӧль сяська» милемыз калыке поттӥз, тодмо кариз. Милям со ымнырмы луэ ини. Та кырӟан киямы шӧдтэк шорысь сюриз. Солэсь гурзэ вазен ини гожтэм вылэм Уддяди гуртын улӥсь Володя Камашев, нош кылбурзэ - Надежда Зирдамова. Надежда Владимировналэсь кытысь, кин луэмзэ ми татчыозь ӧм тодылэ. Кылем арын гинэ соин тодматскыны шуд усиз: туж мыло-кыдо нылкышно вылэм, Пичи Пурга ёросысь Кечол каргуртын вуз карисьын ужа. «Льӧль сяська» кылбурзэ со, школаын дышетскыкуз, гожтэм ай. Пичи дыръяз «Дась лу!» газетлэн бамъёсаз кылбуръёсыз печатласько вылэм. Но бӧрысь гожъяськемысь дугдэм. Надежда табере Зирдамова уг ветлы ни, бызем фамилиез - Акманаева.Кызьы «Льӧль сяськамы» калыке вӧлмиз? «Элькуновидение» вожвылъяськонын милемыз синйылтэм Павел Поздеев режиссёр. Со ӵектэмъя ик Анатолий Эркишев минусовка лэсьтӥз. Озьы кырӟанмес нуналлы быдэ сямен «Мынам Удмуртие» радио пыр лэзьяны кутскизы. Табере милемлы куд-ог крезьгурчиос но асьсэлэсь кырӟанъёссэс дэмлало ини. Тани алигес Дэри ёросысь Ангелина Абызова, «Йӧнаты» кырӟанлэн авторез, милемлы выль кырӟанъёссэ ӵектӥз. Чебересь соос, быдэстоно кадесь. Малпаськом, азьланяз ми Геля апаен ӵош ужалом.- Тӥ, чебер кырӟам сяна, ваньды ик пӧртэм крезьгуро инструментъёсын шудэменыды паймытъяськоды.- Зэм но, сцена вылын огшоры кырӟаса, эктыса гинэ ум сылӥське. Николай Самсонов баянэн шудэ. Ижысь крезьгуръя училищеын оркестровой отделениын дышетскиз, алигес вылӥ тодон-валан басьтӥз, Глазов пединститутысь крезьгуръя отделениез йылпумъяз. Культура юртамы аккомпаниатор.Юрий Митрянов арганчи, Ижысь культпросветучилищелэн режиссёр отделенияз дышетскиз, культура юртысьтымы автоклублэн чеберлыкъя кивалтӥсез луэ.Андрей Баль но Ижысь культпросветучилищеысь режиссёр отделениез йылпумъямын. Таиз милям контрабасэн шудэ. Со культура юртын крезьгуръя режиссёр луыса тырше.Владимир Коконов кадь балалайкаен ӟеч шудӥсь ӧвӧл, дыр. Владимир Павлович культура юртамы бадӟым адями, юрист луыса ужа. Кык-куинь вылӥ тодон-валан басьтӥз ини.Ачим бубенэн гинэ шудӥсько. Ижысь культурая училищеысь вокалъя ёзэз йылпумъяй, али тодон-валан басьтонме азьланьтӥсько Кун но муниципал службая академиын, культура юртысь чеберлыкъя кивалтӥсь луисько.«Ерпечкаосын» котькудмылэн ас интымы, ваньмы ог-огмес вошъяны, пӧртэм инструментъёсын шудыны быгатӥськом.- Арысь аре яркытгес но яркытгес пиштэменыды, тӥлесьтыд кырӟамдэс яратӥсьёс эшшо тросгес луизы ни кадь. Концертъёсын калык пӧлы ӵемысь-а потаськоды?- Тэк улонэз чик ум тодӥське, шутэтскон нуналъёсы но ялан сюрес вылын. Азьло но дорын ӧм пукылэ, но берло дыре эшшо тросгес ӧтёнъёс вуылыны кутскизы. Ӵем вуылӥськом Татарстанэ. Туэ тулыс Ижысь «Аксион» культура юртын Можгаысь 5 Сергейёсын - «Вить кырӟась сюлэмъёс» ансамбльысь пиосын - бадӟым концерт сётӥм. Воксё паймим: билетъёс арня куспын быриллям. Шуркынмон толэзе нош ик «Аксион» культура юртын Можгаысь эшъёсынымы ӵош, Анайёслэн нуналзылы сӥзьыса, бадӟым концерт сётыны малпаськом.Удмуртилэн палэназ но трос вуылӥм ини. Новосибирске потаны 2 пол шуд усиз. 2010-тӥ арын Геннадий Заволокинлы сӥзем калыккуспо фестивале пыриським. Кык ар ортчыса, 2012-тӥ арын, нош ик милемыз отчы ӧтизы. Соисьтыз но, таисьтыз но фестивальысь, лауреат ним басьтыса, бертӥмы. Сыӵе ужрадъёсы пыриськыса, эшшо но мылкыд ӝутӥське, ужамъя ужам потыны кутске. Озьы ик милемлы шуд усиз ни Кировысь, Тюменьысь но Оренбургысь учкисьёсты удмурт кырӟанъёсынымы шулдыртыны.- Сьӧрло потакуды, егит нылъёс йырдэс берыктӥзы ке? Кузпалъёсты талэсь уг кышкало-а?- Мынам но Коконовлэн кузпалъёсмы клубын ик тыршо - ужмес ӟеч валало. Ю. Митряновлэн но культура юртын ик кема ужаз. А. Бальлэн - полициын, Н. Самсоновлэн больницаын ужало ке но, картъёссэс валало.Но кин тодэ, вазен кышкаллязы но, дыр. Малы ке шуоно соос доре нылпиосын кылё, нош ми кузь сюрес вылэ потӥськом. Но огмес но тазьы ветлэммылэсь ӧз на алылэ, пал кыл вератэк, лэзё. Огкылын вераса, дышемын ни, дыр, сыӵе улонлы. Вожвылъяськонъёсы пыриськылыкумы, соос ми понна висё, сюлмасько, жингыръяло. Вормонъёсын бертӥськом ке, милемын ӵош шумпото. Палэнын ортчись концертъёсамы но, оло, куриськемзы потысал. Но автобусмы ӧвӧл, машинаосын сюрес вылэ потаськом. Трос инты басьто на дӥськутъёс, инструментъёс. Контрабаслы гинэ нимысьтыз инты кулэ! Но со машина пушкы но уг тэры ай. Кельтэм но уг луы - кызьы сотэк концерт сётод? Та ласянь ми кема малпаськыса ӧм улэ: инструментмес машина выламы, багаж нуллон интые, керттылыса нуллыны кутским. Озьы дышим сюрес вылэ потаны.Одӥг пол Глазовын концерт сётӥм. Отысь бертыкумы, Иже вуон азямы, милемыз сюрес вылысь инспекторъёс дугдытӥзы. Котыртӥмы берганы кутскизы, ява: мар со машина вылады, мар нуиськоды? Номырзэ уг валало, шорамы кескич учкыло. Кема валэктоно луиськиз.Но табере машина вылысьтымы контрабаслы тросэз дышизы ни: о, «Ерпечкаос» вуо ни, пе. ГИБДД-ын ужасьёс гинэ но уг дугдытъяло ни - тодманы кутскизы, лэся.- Сцена вылысь уд потаське бере, пӧртэм тумошо но тунсыко учыръёсын пумиськылӥськоды, дыр?- Ой, мар но сюрес вылын уг луы! Одӥг пол Пичи Пурга ёросысь Баграш-Бигра гуртысь культура юртын концерт возьматӥськом. Калыкез лачак, концертмылэсь кутскемзэ возьмаса пуко. Сцена вылэ потоно луиз но, сапегъёсме сьӧрам вайыны вунэтӥськем. Мар карод сыӵе дыръя? Нылъёслэн пыдъёссы шоры учкылыны кутским - ми сьӧры культура юртысьтымы нылкышноос но куд-ог дыръя кырӟаны ветло. Но огзылэн но пыдкуксы мыным уг тупа. Митрянов юрттӥз - аслэсьтыззэ мыным сётӥз. Солэн пыдыз мынэсьтым пичигес бере, нылкышно сапожки кутчаны соглаш кариськиз. Дыртыса, бызьыса сямен сцена вылэ потӥм. Сапегезлэн размерез туж пичи вылэм. Сцена вылын сылытозям, пе, пыдъёсы купырмизы, пыдчиньыосы шымырскизы, ветлэме но, сылэме но уг луы ни, пумем кадь луизы, шуэ. Соку со мырдэм но кызьы катанчи сьӧры вуиз. Бӧрысь ачиз, ява, паймиз: кызьы сыӵе пичи макеосты воргорон пыдэ кутчам? Сыӵе учыре сюрид ке, серекъялод но, бӧрдод но.Новосибирске ветлыкумы, Володямы улон интыямы дэремзэ кельтэм. Ми сое кема серекъямы. Калыкын шуо: «Кин ке кытчы ке марзэ ке кельтэ ке, берен отчы берытсконо луэ». Милям но озьы ик пӧрмиз, кыкетӥзэ Новосибирске мынӥмы. Отчы вуомы на шуыса, малпанмы чик ӧй вал ни.Соку ми Обь шурын пылаським. Кыдёкын ик солэсь ум улӥське вылэм. Паймим солэн чеберезлы но чылкыт вуэзлы.Кировын концерт пуктыкумы но, тунсыко учыре шедьылӥмы. Огъяулонниысь ӵукна вазь ик автобусэн, дӥськутъёсмес кутыса, концертэ потӥмы. Мынонъямы кырӟаськом, мылкыдмы капчи. Дӥсяськыны кутским но, абдрам, одӥгез но костюммы сьӧрамы ваемын ӧвӧл. Нылъёслэсьсэ гинэ кутӥськеммы. Мар кароно? Кызьы сцена вылэ потоно? Берен огъяулонние мыныны бер ни, сцена вылэ потыны ум вуэ. Учкисьёс мар малпалозы, кызьы милям дӥськутъёсмы шоры учкозы? Нош ик йырамы ӟеч малпан чилектӥз. Сцена вылысь соку гинэ кулиса сьӧры пырем пиослэсь дэремъёссэс но штаниоссэс кыльыны куримы но ас выламы дӥсямы. Дэремъёссы сучыр-сучыр котэсь, мугоре лякисько, пӧсям зынэн паке. Соосты малпаса, али ке но юзыр-кезьыр луисько. Со дэремъёс но штаниос мугоръёсмыя но ӧй вал ни, дыр, но мар карод на сыӵе дыръя. Тӥни озьы ми пӧртэм секыт югдуръёсысь но потыны быгатӥськом.Огвакытэ ми дорын арганчи Володя Куликов ужаз. Мукетъят нош концертэн Киров улосэ мынӥмы. Ӟуч номер возьматыны кулэ вал. Тани арганчи сцена вылэ потоз но, эх, кутскоз ук, арганзэ кыскаса, шудыны. Володя сцена вылэ потыса ӧз вутты на ай, кутскиз ук, арганзэ мар ке кузьда кыскаса, шудыны. Мискинь интыяз ик шудыса кылиз. Со вискын, аслэсьтыз арганзэ кутыса, Митрянов сцена вылэ тэтчыса ик потӥз. Ми соку Володяез серекъяса кулӥськом вал, сыӵе со маскара адӟиськиз. Соку Володялы сцена вылэ потыны кылдымтэ.- Дӥськутъёсты туж тузӥесь, музон коллективъёсын соосты нокызьы уд сура. Кин соосты малпа но вуре?- Ваньзэ асьмеос малпаськом, нош вуро соосты культура юртысьтымы ик вуриськисьёс. Асьмелы но дӥсьёсмы кельшо, со милям гинэ сыӵе мед луоз. Куддыръя висказ-висказ огшоры тӧдьы дэремен но сьӧд штаниен потаськом. Озьы но, тазьы но калык шумпотыса пумита.- Нуналлы быдэ одӥг интыын ужаса, репетициосы потаса, ӵош концертъёсын ветлыса, ог-огдылэсь уд-а безӥське (акыльтӥське)?- Ма, безод ини, пе, о-о. Ми ай семьяосынымы но ӵемысь гинэ огинэ люкаськылӥськом, инкуазе потаськом. Тупаса, одӥг семья кадь улӥськом. Ужаны но, шутэтскыны но быгатӥськом.- Тӥ егитэсь ке но ай, таӵе юан сётэме потэ: кивоштӥсьёсты сярысь уд на-а сюлмаськиське? Пиналъёстэс вӧзады сцена вылэ поттыны уд-а малпаське?- Улэм-вылэмъя дыр ачиз возьматоз, вылды. Пиналъёсмы ӧжыт ӧвӧл - 10 кузя! Аслам но Юра Митряновлэн - быдэн куинен, Колялэн - 2 кузя, Андрейлэн но Володялэн - быдэн одӥген. Кин тодэ, оло, таос пӧлысь кин ке но удысмес азинтоз.Любовь Тихонова Мон тынад тодад-аКылъёсыз Т. ЧерновалэнМон тынад тодад-аЯке уйвӧтад-а?Кытын мон, ноку но тон уд тод.Бус кадь кутонтэм мон,Тќл кадь адскисьтэм мон,Котькытчы мынод но йыромод.Тон монэ уд адӟы,Тон монэ уд куты,тон дорысь огдырлыкошкиськоЛысву сюрестӥ-а,Зарезь ву вылтӥ-а -Одӥгзэ гинэ мон тодӥсько.Выльысь берытско но,Тон шоры учко но -Мон бордысь уз лумозмемед.Пачылэс тудву кадь,Тылсиё инву кадьПылатоз тонэпӧсь мӧзмонэЛьӧль сяськаКылъёсыз Н.ЗирдамовалэнВоректэ луд вылынсяськаен, сяськаен -Кыӵеез но уг буды отын!Вань сяська - куректон, люкиськон, шумпотон,Нош вань на льӧль сяська -яратон.Припев:Льӧль сяська, льӧль сяськаЛуд вылын, луд вылын,шунды кадь ик ассэсо возе.Лысвуэн, лысвуэн соӵукна пылаське,Яратон нош лыктэӝытазе.Люкиськон ке лыктэмон доры, мон доры,Сюлэмы синвуэнтырмемын.Нош вордске ке сюлмыняратон, шумпотон,Син азям нош пуксельӧль сяська.  